PAGE  
6

Betegtájékoztató: Információk a felhasználó számára
Terbinafine-Q Pharma 250 mg tabletta
terbinafin
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4 pont.
A betegtájékoztató tartalma:

1. Milyen típusú gyógyszer a Terbinafine-Q Pharma 250 mg tabletta és milyen betegségek esetén alkalmazható?

2. Tudnivalók a Terbinafine-Q Pharma 250 mg tabletta szedése előtt

3.
Hogyan kell szedni a Terbinafine-Q Pharma 250 mg tablettát?

4.
Lehetséges mellékhatások

5.
Hogyan kell a Terbinafine-Q Pharma 250 mg tablettát tárolni?

6.
A csomagolás tartalma és egyéb információk

1.
Milyen típusú gyógyszer a Terbinafine-Q Pharma 250 mg tabletta és milyen betegségek esetén alkalmazható?
A Terbinafine-Q Pharma 250 mg tabletta terbinafint tartalmaz. Ez a hatóanyag a gombaellenes gyógyszerek csoportjába tartozik, mely meggátolja a gombák szaporodását.
A készítmény a bőr és a köröm számos gombás fertőzésének kezelésére alkalmazható.

2.
Tudnivalók a Terbinafine-Q Pharma 250 mg tabletta szedése előtt
Olvassa el az alábbi betegtájékoztatót a Terbinafine-Q Pharma 250 mg tabletta szedése előtt.

Ne szedje a Terbinafine-Q Pharma 250 mg tablettát
· ha allergiás a terbinafinra vagy a gyógyszer (6. pontban felsorolt) egyéb összetevőjére,
· ha májbetegsége van vagy volt korábban.
Figyelmeztetések és óvintézkedések
A Terbinafine Q Pharma 250 mg tabletta szedése előtt beszéljen kezelőorvosával vagy gyógyszerészével:
· ha Ön terhes vagy teherbe szeretne esni,
· ha valaha volt máj vagy vesebetegsége,
· ha Önnek pszoriázisa van,
· ha Ön szisztémás lupusz eritematozuszban (SLE) szenved,
· ha súlyos bőrbetegsége van.
Gyermekek és serdülők
A Terbinafine-Q Pharma tabletta alkalmazása nem ajánlott gyermekek és serdülők esetében.
Egyéb gyógyszerek és a Terbinafine-Q Pharma 250 mg tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a szájon át szedhető fogamzásgátlókat és a vény nélkül kapható készítményeket is.

Néhány gyógyszer kölcsönhatásba léphet a Terbinafine-Q Pharma tablettával. Közölje kezelőorvosával, ha az alábbi gyógyszerek valamelyikét szedi:
· rifampicin – fertőzések kezelésére szolgáló gyógyszer

· cimetidin – gyomorproblémák, mint az emésztési zavar és a gyomorfekély, kezelésére szolgál

· depresszió ellenes gyógyszerek, beleértve az úgynevezett triciklusos depresszió ellenes szereket, pl. dezipramin, SSRI-k (szelektív szerotonin visszavétel gátlók) vagy MAOI-k (monoamino-oxidáz gátlók)
· orális (szájon át szedhető) fogamzásgátlók, (mivel néhány nőbetegnél szabálytalan menstruációs ciklus vagy áttöréses vérzés előfordulhat),
· béta-blokkolók vagy szívritmuszavar elleni szerek, amelyeket szívbetegségek kezelésére alkalmaznak, pl. metoprolol, propafenon vagy amiodaron
· warfarin, vérhígító (antikoaguláns) gyógyszer,
· ciklosporin, a szervezet immunrendszerére hatva az átültetett szerv kilökődésének megakadályozására használt gyógyszer,
· gombás fertőzések kezelésére használt gyógyszerek (pl. flukonazol, ketokonazol)
· dextrametorfán –köhögés kezelésére használt gyógyszer

· koffein – egyes fájdalomcsillapítókban és megfázás elleni készítményekben használt hatóanyag
A Terbinafine-Q Pharma 250 mg tablettával végzett kezelés előtt és alatt laboratóriumi vizsgálatokkal kell ellenőrizni a máj működését.

A Terbinafine-Q Pharma 250 mg tabletta egyidejű bevétele étellel és itallal
A tablettát étkezés közben vagy attól függetlenül is beveheti.

Terhesség és szoptatás 
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével. 

A terbinafin bejut az anyatejbe, ezért amíg ezt a gyógyszert szedi, nem szoptathat. 

A készítmény hatásai a gépjárművezetéshez és a gépek kezeléséhez szükséges képességekre

Néhány beteg esetében beszámoltak szédülésről és forgó érzésről a Terbinafine-Q Pharma tabletta alkalmazása során. Ha Ön is ezt tapasztalja, ne vezessen gépjárművet és ne kezeljen gépeket.
Tájékoztatás a készítmény nátrium tartalmáról
Ez a gyógyszer kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.
3.
Hogyan kell szedni a Terbinafine-Q Pharma 250 mg tablettát?
Ezt a gyógyszert mindig a kezelőorvosa vagy a gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Annyi tablettát vegyen be, amennyit kezelőorvosa előírt. A kezelőorvosa fogja meghatározni, hogy Önnek milyen adagban kell ezt a gyógyszert szednie. 

Az ajánlott napi adag 1 db Terbinafine-Q Pharma 250 mg tabletta naponta egyszer.
Alkalmazása gyermekeknél és serdülőknél
A Terbinafine-Q Pharma 250 mg tabletta szedése gyermekeknek és (18 év alatti) serdülőknek nem ajánlott, mert ezzel a korcsoporttal még nincsenek tapasztalatok.

A tablettát kis mennyiségű vízzel, egészben, rágás nélkül nyelje le. A tablettát étkezés közben vagy attól függetlenül is beveheti.
A tabletta két egyenlő adagra osztható.
Bőrfertőzések esetén:
A kezelés időtartama: 2 – 6 hét.
Onikomikózis (körömgomba) esetén:
Körömfertőzések kezelése rendszerint 6 hét és 3 hónap közötti ideig tart, azonban a lábujjköröm fertőzése esetén egyes betegeket 6 hónapig vagy még tovább kell kezelni.

Alkalmazása májelégtelenségben szenvedő betegek esetén

Az ilyen betegek számára nem ajánlott a terbinafinnal történő kezelés.

Alkalmazása veseelégtelenségben szenvedő betegek esetén

Kezelőorvosa csökkentheti a Terbinafine-Q Pharma 250 mg tabletta adagját. 
Ne változtasson az adag mennyiségén és ne hagyja abba a kezelést, amíg nem beszélt kezelőorvosával.

Ha az előírtnál több Terbinafine-Q Pharma 250 mg tablettát vett be

Ha véletlenül az előírtnál nagyobb adagot vett be, haladéktalanul forduljon kezelőorvosához.

Ha elfelejtette bevenni a Terbinafine-Q Pharma 250 mg tablettát
Ha elmulasztja egy tabletta bevételét, ne aggódjon. Vegye be, amint eszébe jut. A következő adagot a szokott időben vegye be, majd a szokásos módon folytassa a kezelést, amíg minden tabletta el nem fogy. Fontos, hogy az előírt összes tablettát beszedje, kivéve, ha orvosa azt mondja, hogy hagyja abba a tabletták szedését.

Ne vegyen be kétszeres adagot a kihagyott tabletta pótlására.

Ha idő előtt abbahagyja a Terbinafine-Q Pharma szedését
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Nagyon fontos, hogy azonnal forduljon kezelőorvosához, ha az alábbi tünetek jelentkeznek:

· A bőr vagy a szem besárgul. A vizelet szokatlanul sötét vagy a széklet szokatlanul világos, megmagyarázhatatlan, tartós hányingert érez, fáj a gyomra, étvágytalan vagy szokatlanul fáradt vagy gyenge (ezek májproblémára utalhatnak), a laboratóriumi vizsgálatok emelkedett májenzim értékeket mutatnak.
· Súlyos bőrreakciók, beleértve a bőrkiütéseket, fényérzékenységet, hólyagosodást vagy csalánkiütést is.

· Gyengeség, szokatlan vérzés, véraláfutás, rendellenesen sápadt bőr, szokatlan fáradtság, gyengeség vagy erőkifejtés esetén légszomj vagy gyakori fertőzések (ezek a vérképző rendszer zavarára utalhatnak).

· Légzési nehézségek, szédülés, elsősorban az arcot és a torkot érintő duzzanat, kipirulás, görcsös hasi fájdalom, merevség, kiütések, láz vagy duzzadt / megnagyobbodott nyirokcsomók (súlyos allergiás reakciók jele lehet). 

· Bőrkiütés, láz, viszketés, fáradtság, vagy lilás színű foltok megjelenése a bőr felszíne alatt (a vérerek gyulladására utaló jelek).

· Súlyos, a hátba sugárzó fájdalom a gyomor felső részén (hasnyálmirigy-gyulladás lehetséges jele)

· Megmagyarázhatatlan eredetű izomgyengeség vagy fájdalom, vagy sötét (vörösesbarna) vizelet (az izmok leépülésének lehetséges jelei).

A leggyakoribb mellékhatások a következők:

· Fejfájás

· Gyomorpanaszok, például étvágycsökkenés, fájdalom, emésztési zavar, felfúvódás vagy hányinger

· Hasmenés

· Viszketés, kiütések vagy duzzanat

· Izom- vagy ízületi fájdalom

A Terbinafine-Q Pharma 250 mg tabletta szedése mellett az alábbi mellékhatásokat jelentették:
Nem gyakori mellékhatások (100-ból legfeljebb 1 beteget érinthet): 
· az ízérzékelés elvesztése vagy zavara. Ez általában néhány héttel a kezelés befejezése után rendeződik. Azonban néhány nagyon ritka esetben (10 000-ből kevesebb, mint 1 betegnél) az ízérzékelés tartós zavara az étvágy és a testsúly csökkenéséhez vezetett. Beszámoltak arról is, hogy néhányan szorongást vagy depressziós tüneteket mutattak az ízérzékelés zavarai miatt.

Ritka mellékhatások (1000-ből legfeljebb 1 beteget érinthet): 
· rossz közérzet, szédülés

· zsibbadás vagy bizsergés

Nagyon ritka mellékhatások (10 000-ből legfeljebb 1 beteget érinthet): 
· fáradtság érzet

· néhány vérsejttípus számának csökkenése. Azt tapasztalhatja, hogy a megszokottnál könnyebben alakulnak ki véraláfutásai vagy vérzései, könnyebben kaphat el fertőzéseket, amelyek súlyosabbak lehetnek a szokottnál.
· Pikkelysömörre hasonlító bőrelváltozások, vagy a pikkelysömör rosszabbodása, beleértve bőrkiütések vagy kis gennyes hólyagok kialakulását is
· forgó jellegű szédülés

· hajhullás

· a lupusz nevű állapot kialakulása vagy rosszabbodása (ez tartós megbetegedés, amely bőrkiütésekkel, valamint ízületi- és izomfájdalommal jár).
Az alábbi mellékhatásokról is beszámoltak: 

Vérrel kapcsolatos rendellenességek jelei: gyengeség, szokatlan vérzés, véraláfutások vagy gyakran kialakuló fertőzések.

A szaglás zavarai, amelyek akár tartósak is lehetnek; károsodott hallás, fülcsengés és/vagy fülzúgás, influenzaszerű tünetek, az izomzatra jellemző kreatin-foszfokináz enzim vérszintjének emelkedése (laboratóriumi vizsgálattal mutatható ki), csökkent látásélesség vagy homályos látás.

Ha a fenti tünetek bármelyike zavaróvá válik, vagy ha az említetteken kívül más tüneteket tapasztal, kérjük, keresse fel kezelőorvosát. Orvosa úgy dönthet, hogy más gyógyszert rendel Önnek.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Terbinafine-Q Pharma 250 mg tablettát tárolni?

A gyógyszer gyermekektől elzárva tartandó!

Ez a gyógyszer nem igényel különleges tárolást.

A dobozon vagy a buborékcsomagoláson feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és és egyéb információk
Mit tartalmaz a Terbinafine-Q Pharma 250 mg tabletta?
· A készítmény hatóanyaga a terbinafin. Tablettánként 250 mg terbinafint tartalmaz (terbinafin-hidroklorid formájában).

· Egyéb összetevők: A típusú karboximetilkeményítő-nátrium, mikrokristályos cellulóz (E460), hipromellóz (E464), vízmentes kolloid szilícium-dioxid és magnézium-sztearát (E572).

Milyen a Terbinafine-Q Pharma 250 mg tabletta külleme és mit tartalmaz a csomagolás?

Fehér, hosszúkás, mindkét oldalán bemetszéssel ellátott tabletta. 
8 db vagy 14 db vagy 28 db vagy 42 db tablettát tartalmaz dobozonként.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja
Q PHARMA Kft.
2142 Nagytarcsa,

Naplás u. 24.
Magyarország
Gyártó
LABORATORIOS LICONSA, S.A.

Avda. Miralcampo, Nº 7,

Polígono Industrial Miralcampo

19200 Azuqueca de Henares (Guadalajara)

Spanyolország

Ezt a gyógyszert az Európai Gazdasági Térség tagállamaiban az alábbi neveken engedélyezték:
· Portugália:
Termycol 250 mg Comprimidos

· Csehország:
Terfimed 250 

· Észtország:
Terbinafin Olpha 250 mg
· Lettország:
Terbinafine Olpha 250 mg Tabletes
· Magyarország:
Terbinafine-Q Pharma 250 mg tabletta

· Németország:
Terbinafin Heumann 250 mg Tabletten

· Olaszország:
Terbinafina Alter “250 mg” compresse
OGYI-T-20 358/01
14 db
PVC/Al buborékcsomagolásban

OGYI-T-20 358/02
28 db
PVC/Al buborékcsomagolásban

OGYI-T-20 358/03
14 db
PVC-PVDC/Al buborékcsomagolásban

OGYI-T-20 358/04
28 db
PVC-PVDC/Al buborékcsomagolásban

A betegtájékoztató legutóbbi felülvizsgálatának dátuma: 2025. július.

